Súradnice: 48°16′59″S 18°05′11″V﻿ / ﻿48,28300°S 18,08639°V﻿ / 48.28300; 18.08639

**Kostol Narodenia Panny Márie** sa nachádza v nitrianskej mestskej časti Horné Krškany v okrese Nitra. Je zasvätený narodeniu Panny Márie. Je národnou kultúrnou pamiatkou. Pôvodný kostol bol postavený koncom 13. storočia. Kostol sa nachádza na svahovitom teréne cintorína. Pri kostole sa nachádza železničná trať Nitra – Nové Zámky.

História
--------

V priebehu 14. storočia bol interiér kostola vyzdobený nástennými maľbami, ktoré zachytávali podobu interiéru neznámeho kláštora a výjav Poslednej večere. V období reformácie slúžil protestantom. Neskôr bol opustený a chátral. Veľkou obnovou prešiel v 18. storočí kedy bola zbúraná pôvodná svätyňa a na jej mieste postavili novú loď. Kostol získal opačnú orientáciu so svätyňou na západnej strane. V roku 1788 sa kostol stal filiálkou farnosti Nitra-Dolné Krškany. V 19. storočí sa predĺžila loď východným smerom. Následne začal kostol opäť chátrať a na začiatku 20. storočia bol pre dezolátny stav zatvorený. V roku 1922 kostol vyhorel. Požiar spôsobil vlak. V roku 1938 bol kostol obnovený zásluhou notára Masaryka a starostu Ondreja Horňáka. V tom istom roku tu bola vybudovaná sakristia. Pri obnove kostola objavili stredoveké maľby s údajným vyobrazením zoborského kláštora a Poslednej večere, ktoré reštauroval akademický maliar Jelínek a v roku 2010 akademický maliar a reštaurátor Vladimír Úradníček. Prvotná hypotéza o vyobrazení zoborského kláštora sa však počas výskumu bohužiaľ nepotvrdila. V roku 1939 kostol slávnostne otvorili. Za farára Igora Hanka bol kostol obnovený v rokoch 2008 – 2011. Pri archeologickom výskume objavili niekoľko hrobov a spodnú časť kupy kamennej románskej krstiteľnice.

Súčasnosť
---------

Kostol prechádza v súčasnosti veľkou obnovou. Rozšírila sa sakristia. Pribudol nový oltár, kazateľnica, organ a nové ozvučenie. Ďalej pribudla tabuľa, na ktorej sú vyvesené oznamy. Nedávno bolo dokončené nové schodisko. V roku 2021 získala miestna farnosť dotáciu na novú dlažbu v presbytériu kostola.

Referencie
----------

1. ↑   *Register nehnuteľných NKP* [online]. Bratislava: Pamiatkový úrad SR. Dostupné online.
2. ↑   *Miesto kostola* [online]. dokostola.sk, [cit. 2021-10-31]. Dostupné online. Archivované 2021-10-22 z originálu.
3. 1 2   *Kostol Narodenia Panny Márie Horné Krškany* [online]. nitra.eu, [cit. 2021-10-31]. Dostupné online.
4. ↑  TOČKA, Imrich. *ZOBOR*. Nitra : [s.n.], 2014. ISBN 9788097179038.
5. ↑   *História* [online]. regionnitra.sk, [cit. 2021-11-13]. Dostupné online. Archivované 2021-11-13 z originálu.
6. ↑   *Stredoveké maľby* [online]. dolnekrskany.fara.sk, [cit. 2021-11-27]. Dostupné online.
7. ↑   *Reštaurovanie kostola* [online]. visitandexplore.eu.eu, [cit. 2021-11-13]. Dostupné online.
8. ↑   *Krstiteľnica* [online]. apsida.sk, [cit. 2021-06-11]. Dostupné online.
9. ↑   *NITRA – HORNÉ KRŠKANY, OKRES NITRA, KOSTOL NARODENIA PANNY MÁRIE, Dvojmanuálový organ s pedálom II / P / 16 (8+7+1)* [online]. organy.hc.sk, [cit. 2021-12-05]. Dostupné online.
10. ↑   *Historické pamiatky v našom okolí čaká obnova: TIETO získali dotácie* [online]. nitra.dnes24.sk, [cit. 2021-11-21]. Dostupné online.